b"\n_START_ARTICLE_\nEspai Natural de les Guilleries-Savassona\n_START_SECTION_\nMedi f\xc3\xadsic\n_START_PARAGRAPH_\nL'Espai Natural de les Guilleries-Savassona gaudeix d'una situaci\xc3\xb3 privilegiada, ja que est\xc3\xa0 situada a una zona de contacte entre la regi\xc3\xb3 mediterr\xc3\xa0nia i l'eurosiberiana o centreeuropea. Es distingeixen tres unitats paisatg\xc3\xadstiques: les Guilleries, Savassona i el Collsacabra. Les formacions muntanyoses es troben cobertes majorit\xc3\xa0riament de bosc, amb combinacions diverses d'alzinar, roureda i pineda. A les zones de menys pendent, el bosc s'alterna amb prats i cultius. Singularitzen el paisatge la roca despullada i l'embassament de Sau, amb la seva \xc3\xa0rea d'influ\xc3\xa8ncia.\n_START_SECTION_\nFlora\n_START_PARAGRAPH_\nEs poden diferenciar dues \xc3\xa0rees boscoses: els boscos de les Guilleries, densos i humits amb predomini del roure; i els boscos de Savassona, m\xc3\xa9s \xc3\xa0rids, amb sotabosc menys poblat i domini de l'alzina i del pi. A zones especialment obagues i humides, s'instal\xc2\xb7la el freixe i el faig. Cal destacar que als fons de les valls, amb torrents i cursos d'aigua permanents, trobem boscos en galeria o boscos de ribera com, per exemple, salzedes, oms i vernedes. L'explotaci\xc3\xb3 forestal constitueix un recurs econ\xc3\xb2mic important a l'\xc3\xa0rea.\n_START_SECTION_\nFauna\n_START_PARAGRAPH_\nEl contacte entre la regi\xc3\xb3 mediterr\xc3\xa0nia a les parts m\xc3\xa9s baixes i la regi\xc3\xb3 eurosiberiana a les cotes m\xc3\xa9s altes confereix un car\xc3\xa0cter singular a la fauna d'aquest espai._NEWLINE_Els ocells forestals constitueixen un dels principals patrimonis de la zona amb esp\xc3\xa8cies remarcables com l'esparver i l'\xc3\xa0liga marcenca que nia a la zona, procedent de l'\xc3\x80frica. Tampoc hi manquen petits mam\xc3\xadfers com la rata sellarda o l'esquirol i les esp\xc3\xa8cies m\xc3\xa9s comunes com la guineu, la geneta i el porc senglar. _NEWLINE_Hi abunden tamb\xc3\xa9 esp\xc3\xa8cies com ara el rossinyol, el raspinell, les mallerengues i el pica-soques blau, el cucut i el gamar\xc3\xbas. Els r\xc3\xa8ptils caracter\xc3\xadstics d'aquests ambients boscosos s\xc3\xb3n el llangardaix verd i la serp d'Esculapi. Altres esp\xc3\xa8cies caracter\xc3\xadstiques d'aquest bosc s\xc3\xb3n l'eri\xc3\xa7\xc3\xb3 com\xc3\xba, el talp\xc3\xb3 roig, el talp\xc3\xb3 muntanyenc i el lir\xc3\xb3 gris.\n_START_SECTION_\nMitj\xc3\xa0 sociecon\xc3\xb2mic\n_START_PARAGRAPH_\nAls municipis de l'Espai Natural, el sector primari ha passat a conviure amb un cert desenvolupament industrial i del sector serveis. Encara que es mant\xc3\xa9 l'activitat agr\xc3\xadcola, forestal i ramadera, s'ha produ\xc3\xaft un abandonament progressiu del sector primari motivat per les dificultats associades a les peculiaritats f\xc3\xadsiques del territori, la manca de m\xc3\xa0 d'obra qualificada i la dificultat per incorporar noves t\xc3\xa8cniques i aconseguir productes m\xc3\xa9s competitius."